b'\n_START_ARTICLE_\nMegasyrphus\n_START_SECTION_\nUtseende\n_START_PARAGRAPH_\nDen norske arten er en ganske stor (12-14 mm), gul og svart blomsterflue. Den ligner overflatisk mye p\xc3\xa5 et stort eksemplar av slekten Syrphus, derav det latinske navnet. Ansiktet er gult med svarte kinn og en bred, svart midtstripe og lange, lyse h\xc3\xa5r. Pannen er svart med svarte h\xc3\xa5r. Antennene er m\xc3\xb8rke bortsett fra roten av antenneb\xc3\xb8rsten som er gul. Fasett\xc3\xb8ynene har korte h\xc3\xa5r. Brystet er metallglinsende med ganske lang, gul beh\xc3\xa5ring. Scutellum er m\xc3\xb8rkgul med m\xc3\xb8rke h\xc3\xa5r. Vingene er glassklare bortsett fra vingemerket som er gulbrunt. \xc3\x85ren R\xe2\x82\x84\xe2\x82\x8a\xe2\x82\x85 gj\xc3\xb8r en bue bakover midt p\xc3\xa5. Beina er gule bortsett fra bakl\xc3\xa5rene som er svarte. Bakkroppen er svart, det andre leddet har brede, gule sideflekker, leddene 3-6 har gule tverrb\xc3\xa5nd som gjerne har et innhakk i midten.\n_START_SECTION_\nLevevis\n_START_PARAGRAPH_\nDisse fluene er knyttet til bar- og blandingsskoger der de flyr i lysninger._NEWLINE_Megasyrphus erraticus flyr fra mai til september og bes\xc3\xb8ker mange slags blomster. Larven lever av bladlus, gjerne p\xc3\xa5 bartr\xc3\xa6r.\n_START_SECTION_\nUtbredelse\n_START_PARAGRAPH_\nI tillegg til den arten som lever i Europa finnes det to arter i \xc3\x98st-Asia og tre i Nord-Amerika._NEWLINE_I Norge finnes Eriozona syrphoides langs kysten til Bergens-omr\xc3\xa5det, men den er ikke vanlig.'